Source: https://jogaszvilag.hu/szakma/a-buncselekmennyel-okozott-kar-es-a-serelemdij-megteritese-irant-inditott-gyorsitott-per/
Timestamp: 2020-08-09 03:03:23
Document Index: 11407089

Matched Legal Cases: ['bíróság ', 'Kúria ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'Kúria ', 'bíróság ']

A bűncselekménnyel okozott kár és a sérelemdíj megtérítése iránt indított gyorsított per - Jogászvilág
Kezdőlap » A bűncselekménnyel okozott kár és a sérelemdíj megtérítése iránt indított gyorsított per
A kihirdetésre váró törvény eljárásjogi könnyítést kíván biztosítani azon sértettek számára, akiknek ügyében a büntetőeljárás már jogerősen befejeződött és a bűncselekménnyel okozott kár, illetve sérelemdíj megtérítése iránti igényüket polgári jogi igényként a büntetőeljárásban nem érvényesítették, valamint polgári pert sem indítottak ennek érdekében, és követelésük még nem évült el.
A bűncselekménnyel okozott kár, illetve sérelemdíj megtérítése iránt indított gyorsított perben főszabályként a polgári perrendtartás szabályait kell alkalmazni, az ettől való eltérést maga a törvény szabályozza.
A gyorsított per általános jellemzői
Kiemelendő, hogy gyorsított perre tartozó igény fizetési meghagyásos eljárásban nem érvényesíthető (mivel ellentmondás esetén ez az eljárás meghosszabbodásához vezetne). A bíróság a gyorsított speciális szabályairól az alperest a kereset közlésével, a felperest az ellenkérelem közlésével egyidejűleg tájékoztatja. A gyorsított per a törvényszék hatáskörébe tartozik, a perre az a törvényszék kizárólagosan illetékes, amelynek területén a felperes belföldi lakóhelye, belföldi lakóhely hiányában belföldi tartózkodási helye, vagy ha a felperes nem természetes személy, belföldi székhelye található. Ha a felperes belföldi lakóhellyel, tartózkodási hellyel vagy székhellyel nem rendelkezik, a perre a Fővárosi Törvényszék illetékes.
A gyorsított perben a jogi képviselet nem kötelező, kizárólag az ítélőtábla előtti eljárásban a fellebbezést, továbbá a Kúria előtti eljárásban a fellebbezést és a felülvizsgálati kérelmet előterjesztő személy számára írja elő a törvény a kötelező jogi képviseletet. Az igényérvényesítés megkönnyítése érdekében a gyorsított perben a felet költségfeljegyzési jog illeti meg, így a sértettnek nemcsak az illetéket, hanem az esetleges szakértői bizonyítás költségét sem kell megelőlegezni, és ez a kedvezmény kiterjed a végrehajtási eljárásra is. Nem illeti meg a felet költségfeljegyzési jog, ha tárgyi költségmentesség illeti meg.
A gyorsított per hatékonyságának növelése érdekében ezekben a perekben a bíróság soron kívül jár el, a bíróság általános intézkedési kötelezettségének határideje legfeljebb nyolc munkanap. Ezen túlmenően nincs helye a perben beavatkozásnak, viszontkereset előterjesztésének, beszámításnak és a felek megegyezésén alapuló szünetelésnek. A gyorsított per nem különül el perfelvételi és érdemi tárgyalási szakra, és kereset összekapcsolásnak sincsen helye. Ezzel szemben a Pp.-ben foglalt feltételek fennállása esetén részleges félbeszakadásnak, részleges szünetelésnek és részleges felfüggesztésnek az elsőfokú eljárás teljes tartama alatt helye van.
A keresetlevélnek egyrészt tartalmaznia kell a polgári perrendtartásban általánosan meghatározottakat, de tartalmaznia kell a büntetőeljárásban eljáró bíróság megjelölését és a büntetőügy számát is. Tekintettel arra, hogy a tárgyalást elsősorban elektronikus hírközlő hálózat vagy elektronikus kép- és hang továbbítására alkalmas eszköz útján kell megtartani, a keresetlevélben, valamint az írásbeli ellenkérelemben is fel kell tüntetni, hogy az iratot előterjesztő fél és jogi képviselője milyen elektronikus kép- és hang továbbítására alkalmas eszköz, illetve internetes hálózat igénybevételével elérhető alkalmazás útján képes személyes megjelenés nélkül is személyazonosítást lehetővé tevő módon kapcsolatot tartani a bírósággal, megjelölve a kapcsolatfelvételt biztosító elektronikus elérhetőséget.
A keresetlevelet és az írásbeli ellenkérelmet a jogi képviselő nélkül eljáró fél kizárólag írásban, a jogszabályban előírt nyomtatvány alkalmazása nélkül is előterjesztheti.
Ha a jogi képviselő nélkül eljáró fél által előterjesztett keresetlevél nem tartalmazza a kötelező tartalmi elemeket vagy alaki kellékeket, a bíróságnak a hiánypótlásra felhívó végzésben a keresetlevél valamennyi hiányosságát fel kell tüntetnie, és a bíróságnak részletes, teljes körű tájékoztatást kell adnia a hiányok pótlására vonatkozóan. Ennek eredménytelensége esetén van csak helye visszautasításnak.
Az ellenkérelem
Az írásbeli ellenkérelmet a keresetlevél kézbesítésétől számított harminc napon belül lehet előterjeszteni, a határidő nem hosszabbítható meg. A bíróság az ellenkérelem előterjesztését követően, legfeljebb nyolcnapos határidő tűzésével írásbeli nyilatkozattételre hívja fel a felperest, amelyben nyilatkoztatja az alperesi állítások, tagadások, vitatások, illetve az alperes által csatolt okiratok vonatkozásában. A felperes ellenkérelemre adott nyilatkozatát a bíróság legfeljebb nyolcnapos határidő tűzésével észrevételezésre az alperesnek megküldi. A felperes legkésőbb az ellenkérelemre vonatkozó nyilatkozattételi határidőn belül, az alperes legkésőbb az ezekre adott észrevételezési határidőn belül egyidejűleg csatolhatja további okirati bizonyítékait, jelölheti meg bizonyítási indítványait. Fontos korlát, hogy a felek e határidők figyelembevételével változtathatják meg legkésőbb a keresetet vagy az ellenkérelmet. E határidők elmulasztása esetén igazolásnak helye nincs.
A bizonyítási indítvány
Ha a bizonyítási indítvány tanú meghallgatására irányul, az indítvány előterjesztőjének lehetőség szerint azt is fel kell tüntetnie, hogy a tanú milyen elektronikus úton képes személyes megjelenés nélkül is személyazonosítást lehetővé tevő módon vallomást tenni, megjelölve a kapcsolatfelvétel érdekében az elektronikus elérhetőséget. Ugyanez a szabály alkalmazandó akkor is, ha a bizonyítási indítvány magánszakértő bevonására irányul.
Biztosítási intézkedés, ideiglenes intézkedés
A törvény lehetőséget ad a gyorsított perben érvényesített követelés tekintetében, a későbbi végrehajthatóság elősegítése érdekében biztosítási intézkedés elrendelésére, anélkül is, hogy a követelés létrejöttét, mennyiségét és lejártát közokirattal vagy teljes bizonyító erejű magánokirattal igazolták volna.
Az általános perrendi szabályok alapján, amennyiben a bíróság ideiglenes intézkedést elrendel, úgy a fél számára a bíróság legfeljebb negyvenöt napos határidőt ad a per megindítására. Ha azonban a gyorsított per megindítását megelőzően a bíróság a gyorsított perben érvényesített követelés tekintetében ideiglenes intézkedést rendel el, úgy a per megindítására a bíróság által megállapított, legfeljebb tizenöt napos határidő áll rendelkezésre, amely az ideiglenes intézkedést elrendelő végzés közlését követő napon kezdődik.
Mind a biztosítási intézkedés, mind az ideiglenes intézkedés elbírálása során a bíróság a feleket csak írásban nyilatkoztatja.
A per tárgyalása
A bíróság a pert tárgyaláson kívül bírálja el, ha az okirati bizonyításon kívül egyéb bizonyítást nem kell lefolytatni. Ha szükséges, a tárgyalást elsősorban elektronikus hírközlő hálózat vagy más elektronikus kép- és hang továbbítására alkalmas eszköz útján kell megtartani. Ha a bíróság tárgyaláson kívül bírálja ez az ügyet, a perbeli egyezséget a felek megnyilatkoztatását követően végzésével tárgyaláson kívül is jóváhagyhatja. A Pp.-ben foglalt feltételek fennállása esetén a bíróság elrendelheti a jegyzőkönyv folyamatos felvétel útján történő készítését is. Az egyezséget jóváhagyó végzést a felekkel kézbesítés útján kell közölni, az ellene benyújtott fellebbezésnek az egyezség végrehajtására halasztó hatálya van. Tárgyaláson kívüli elbírálás esetén, ha a per határozathozatalra megérett, erre írásban figyelmezteti a feleket, és lehetőséget biztosít további nyilatkozatok írásban történő megtételére, majd a bíróság az ítéletet is tárgyaláson kívül hozza meg. A jogalkotó szándéka mindezekkel a szabályokkal az volt, hogy a felperesnek (sértett) fizikailag nem kelljen találkoznia az alperessel (a terhelttel), így elkerülhetővé váljon vagy jelentősen csökkenjen a sértett másodlagos viktimizációja.
A perorvoslatok
A másodfokú bíróság és a Kúria a fellebbezésről és a felülvizsgálati kérelemről tárgyaláson kívül dönt, és a feleknek sincs lehetősége tárgyalás tartását kérni. A másodfokú bíróság az elsőfokú ítélet elleni fellebbezést negyvenöt napon belül, a végzések elleni fellebbezést harminc napon belül bírálja el.
A börtönzsúfoltságból eredő károk érvényesítése
Azon sértett, aki a polgári jogi igényét a börtönzsúfoltsági kártalanítással kapcsolatos eljárásban valamilyen okból nem tudta érvényesíteni, azonban a bűncselekményből eredően kára vagy sérelme keletkezhetett, igényét gyorsított per útján érvényesítheti, mely lehetőségről őt a büntetés-végrehajtási bíró tájékoztatni köteles.
A szabályok a törvény hatálybalépését követően indult ügyekben lesznek alkalmazhatók.